Șase persoane au fost rănite într-un conflict, duminică, în localitatea Bălteni, iar polițiștii au fost nevoiți să tragă focuri de avertisment pentru a calma spiritele, a anunțat Inspectoratul de Poliție Județean Dâmbovița, potrivit Agerpres.
În localitatea dâmbovițeană a izbucnit un scandal între mai multe persoane. A fost nevoie de intervenția mascaților și a jandarmilor pentru aplanarea conflictului.
„Poliţiştii, împreună cu luptători de la Serviciul pentru Acţiuni Speciale, sprijiniţi de jandarmi din cadrul Inspectoratului Judeţean de Jandarmi Dâmboviţa s-au deplasat imediat la faţa locului, pe strada Cazanului, în localitatea Bălteni, pentru aplanarea unui conflict produs între mai multe persoane, în cadrul căruia au fost folosite şi obiecte contondente. În urma intervenţiei, au fost executate mai multe focuri de avertisment în plan vertical, fără a fi rănită nicio persoană”, spun reprezentanții IPJ Dâmbovița.
În conflict au fost rănite șase persoane, cu vârste între 40 și 54 de ani. O a șaptea persoană a fost evaluată medical la locul incidentului.
„Conflictul a fost aplanat, iar poliţiştii efectuează cercetări pentru stabilirea cu exactitate a tuturor împrejurărilor producerii evenimentului”, au mai declarat reprezentanții IPJ Dâmbovița.